钦定古今图书集成/明伦汇编/官常典/第212卷 > 郑从谠
## 钦定古今图书集成/明伦汇编/官常典/第212卷 > 郑从谠

按《唐书郑馀庆传》：“馀庆子澣，澣子从谠，字正求，及进
士第，补校书郎，迁累左补阙。令狐绹、魏扶皆澣门生数进誉之，迁中书舍人。咸通中为吏部侍郎，铨次明
允，出为河东节度使，徙宣武，以善最闻，改岭南东道
节度。先是，林邑蛮内侵，召天下兵进援，会庞勋乱，不
复遣，而北兵寡弱。从谠募土豪，署其酋右，职为约束”，
使相捍御，交、广晏然。僖宗立，召为刑部尚书。久之，擢
同中书门下平章事，进门下侍郎。沙陀都督李国昌
间边多虞，入据振武、云、朔等州，南略太谷。河东节度
使康传圭遣大将伊钊、张彦球、苏弘轸引兵拒之，战
数负传圭，斩轸以徇。彦球所部反，攻传圭，杀之，劫府
库为乱，朝廷以为忧。帝欲大臣临制，乃拜从谠检校
司徒，以宰相秩复为河东节度，兼行营招讨使。诏自
择参佐，从谠即表长安令王调自副，兵部员外郎刘
崇龟、司勋员外郎赵崇为节度观察府判官，前进士
刘崇鲁推官，左舍遗李渥掌书记，长安尉崔泽支使，
皆一时选。京师士人比太原为小，朝廷言“得才多”也。
时承军乱，剽敓日旁午，从谠既视事奸无。情，乃推
捕反贼，诛其首恶。以彦球本善意，且才可任，释不问
而付以兵，旷无馀猜，故得其死力。渠凶宿狡不敢发，
发又辄得，士皆寒毛惕伏。会黄巢犯京师，帝驻梁、汉，
诏从谠发部兵属北面招讨副使诸葛爽入讨。从谠
团士五千，遣将论安从爽。而李克用谓太原可乘，以
沙陀兵奄入其地，壁汾东。释言讨贼，需索繁仍，从谠
以饩醪犒军，克用隃谓曰：“我且引而南，欲与公面约。”
从谠登城，开勉感慨，使立功报天子厚恩。克用辞穷，
再拜去。然阴纵其下肆掠，以撼人心。从谠追安，使与
将王蟾、高弁等踵击。亦会振武契苾通至，与沙陀战，
沙陀大败引还。即遣安等屯北百井，安擅还，从谠合
诸将命持安出，斩之鞠场。中和二年，朝廷赦沙陀，使
击贼自赎，兵不敢道。太原，繇岚、石并河而南，独克用
从数百骑过辞城下，从谠以名马器币归之。明年，贼
平，诏克用代领河东，克用使来曰：“方省亲雁门，愿公
徐行。”从谠即日以监军周从寓知兵马留后，掌书记
刘崇鲁知观察留后，敕克用至，按籍交之，乃行。黄头
军以粮少，劫其赀，从谠间走绛州。方道梗不通，数月，
召拜司空，复秉政，进太傅，兼侍中。从帝至兴元，以疾
乞骸骨，拜太子太保，还第。卒，谥文忠。从谠进止有礼
法，性不矜满，沉毅有谋。在汴时，以处晦殁于镇，讫代
不奏乐。牙中识陆扆于后生，数称誉之。扆后位宰相。
张彦球者，拳挚善断，累破虏有功，奏为行军司马，后
署金吾将军。初，盗流中原，沙陀彊悍，而卒收其用者，
盖从谠为太原重也。时郑畋以宰相镇凤翔，移檄讨
贼，两人以忠义相提衡，贼尤惮之，号“二郑”云。